RETTENS DOM (Appelafdelingen)

5. juni 2014

Sag T-269/13 P

Markus Brune

mod

Europa-Kommissionen

»Appel – personalesag – tjenestemænd – ansættelse – almindelig udvælgelsesprøve – ikke opført på reservelisten – ny kommissionsafgørelse vedtaget efter en annullation foretaget af Personaleretten – manglende deltagelse i den mundtlige prøve«

Angående: Appel af dom afsagt af Retten for EU-personalesager (Anden Afdeling) den 21. marts 2013, Brune mod Kommissionen (sag F-94/11), med påstand om ophævelse af denne dom.

Udfald: Appellen forkastes. Markus Brune bærer sine egne omkostninger og betaler Kommissionens omkostninger i forbindelse med denne sag.

Sammendrag

1. Tjenestemandssager – dom om annullation – retsvirkninger – forpligtelse til at træffe foranstaltninger til opfyldelse heraf – annullation af afgørelsen fra en udvælgelseskomité for en almindelig udvælgelsesprøve om ikke at opføre en ansøger på reservelisten – genoptagelse af udvælgelsesprøven alene i forhold til sagsøgeren – passende gennemførelsesforanstaltning

(Art. 266 TEUF; tjenestemandsvedtægten, art. 27 og art. 29, stk. 1, andet afsnit)

2. Tjenestemandssager – dom om annullation – retsvirkninger – forpligtelse til at træffe foranstaltninger til opfyldelse heraf – annullation af afgørelsen fra en udvælgelseskomité for en almindelig udvælgelsesprøve om ikke at opføre en ansøger på reservelisten – genoptagelse af udvælgelsesprøven alene i forhold til sagsøgeren – udvælgelseskomitéens og ansættelsesmyndighedens forpligtelser

(Art. 266 TEUF)

3. Tjenestemandssager – dom om annullation – retsvirkninger – forpligtelse til at træffe foranstaltninger til opfyldelse heraf – administrationens skønsbeføjelse – mulighed for at indlede en dialog med skadelidte

(Art. 266 TEUF)

1. Når en retsakt annulleres ved en dom, kan den pågældende institution, hvis opfyldelsen af annullationsdommen indebærer særlige vanskeligheder, opfylde den forpligtelse, der følger af artikel 266 TEUF, ved at træffe enhver afgørelse, der giver en rimelig kompensation for den ulempe, som den annullerede afgørelse har forvoldt den pågældende.

I forbindelse med en almindelig udvælgelsesprøve med henblik på oprettelse af en ansættelsesreserve, hvor prøverne er blevet ugyldige, kan gennemførelsen af en ny udvælgelsesprøve i denne henseende under visse betingelser udgøre en rimelig kompensation for den berørte part for den ulovlighed, som denne er blevet offer for, selv om den ikke fjerner uregelmæssigheden.

Til gengæld ville den direkte opførelse af den berørte part på reservelisten ikke alene tilsidesætte princippet om ligebehandling, princippet om den objektive bedømmelse og meddelelsen om udvælgelsesprøve, men også vedtægtens artikel 27, der fastslår, at formålet med ansættelsesproceduren er, at institutionen sikres medarbejdere, der opfylder de højeste krav til kvalifikationer, indsats og integritet. Der er ganske vist ingen bestemmelse i vedtægten, der præciserer fremgangsmåden for vurderingen af ansøgernes egnethed. Vedtægten fastlægger dog den måde, hvorpå tjenestemændene ansættes. Vedtægtens artikel 29, stk. 1, andet afsnit, bestemmer nemlig, at ansættelsen af tjenestemænd er baseret på »kvalifikationsbeviser, på prøver eller på både kvalifikationsbeviser og prøver«, hvis procedure er fastslagt i bilag III til vedtægten. Det fremgår ligeledes udtrykkeligt af vedtægtens artikel 27, sammenholdt med vedtægtens artikel 29, at ansættelsen af tjenestemænd foretages ved udvælgelsesprøver på de i bilag III til vedtægten fastsatte betingelser, med henblik på at ansætte de ansøgere, der er i besiddelse af de højeste krav til kvalifikationer, indsats og integritet.

(jf. præmis 25, 29, 60 og 64)

Henvisning til:

Retten: 8. oktober 1992, sag T-84/91, Meskens mod Parlamentet, Sml. II, s. 2335, præmis 80; 26. juni 2006, sag T-91/95, De Nil og Impens mod Rådet, Sml. Pers. I-A, s. 327, og II, s. 959, præmis 34

2. Når den pågældende institution i forbindelse med opfyldelsen af en dom om annullation træffer afgørelse om ikke at opføre sagsøgeren på reservelisten, at genoptage den almindelige udvælgelsesprøve og at organisere en ny udvælgelsesprøve for den berørte part, tilkommer det ansættelsesmyndigheden og udvælgelseskomitéen nøje at overvåge, at udvælgelsesprøvernes niveau og bedømmelseskriterierne svarer til dem, der blev anvendt ved den oprindelige udvælgelsesprøve, med henblik på at sikre overholdelsen af princippet om ligebehandling og den objektive bedømmelse af den berørte part i forhold til de andre ansøgere ved udvælgelsesprøven.

(jf. præmis 40)

Henvisning til:

Meskens mod Parlamentet, præmis 79

3. I forbindelse med udøvelsen af det skøn, som administrationen råder over i medfør af artikel 266 TEUF, tilkommer det denne at træffe et valg mellem de forskellige relevante foranstaltninger, der er i overensstemmelse med annullationsdommens begrundelse såvel som med EU-rettens principper og regler, med henblik på at forene tjenestens interesser med nødvendigheden af på passende vis at beskytte offeret for en ulovligheds rettigheder. Det tilkommer således ikke Unionens retsinstanser at sætte sig i stedet for den administrative myndighed for at fastslå, hvilke konkrete foranstaltninger administrationen i givet fald bør vedtage.

Da administrationen handler ensidigt, har denne følgelig en mulighed for, men ikke en forpligtelse til, at indlede en dialog med det nævnte offer for at nå frem til en aftale, hvorved sidstnævnte tilbydes en rimelig kompensation.

(jf. præmis 51 og 52)

Henvisning til:

Meskens mod Parlamentet, præmis 78 og 79